ፍርድ ቤቶች ለሦስተኛ ጊዜ በከፊል ዝግ ሆነው እንዲቆዩ ተወሰነ
የኮሮና ቫይረስ ወረርሽኝ በኢትዮጵያ ሥርጭቱ እየጨመረ በመምጣቱ ፍርድ ቤቶች እስከ ሐምሌ 10 ቀን 2012 ዓ.ም. ድረስ በከፊል ዝግ ሆነው እንዲቆዩ፣ የፌዴራል ጠቅላይ ፍርድ ቤት ዓርብ ግንቦት 28 ቀን 2012 ዓ.ም. ውሳኔ አስተላለፈ፡፡ የሦስቱም ፍርድ ቤቶች ፕሬዚዳንቶችና ምክትል ፕሬዚዳንቶች፣ በከፊል ክፍት ሆነው እየሠሩ የሚገኙ ችሎቶች እየሰጡ ያሉትን አገልግሎትና የኮሮና ወረርሽኝን ወቅታዊ ሥርጭት በሚመለከት መገምገማቸውን አስረድተዋል፡፡ ወረርሽኙ እየተስፋፋ መምጣቱንና በቫይረሱ የተያዙና ሕይወታቸው እያለፈ የሚገኙት ዜጎች ቁጥር እየጨመረ መምጣቱን ጤና ሚኒስቴር በየቀኑ እያሳወቀ መሆኑን ጠቁመው፣ ከሁለም የአገሪቱ አካባቢዎች ወደ ፍርድ ቤት የሚመጡ ዜጎችን ከወረርሽኙ መታደግ አስፈላጊ በመሆኑም ፍርድ ቤቶቹ በከፊል ዝግ መሆን እንዳለባቸው መተማመን ላይ መድረሳቸውን ገልጸዋል፡፡ የዳኞች ድጋፍ ሰጪ ሠራተኞች ለቫይረሱ ተጋላጭ እንዳይሆኑም በማሰብ፣ የፌዴራል ፍርድ ቤቶች ከሰኞ ሰኔ 1 ቀን 2012 ዓ.ም. እስከ ሐምሌ 10 ቀን 2012 ዓ.ም. ድረስ በከፊል ዝግ እንዲሆኑ፣ አስቸኳይና ከመብት ጋር የተያያዙ ጉዳዮች በተረኛ ችሎቶች እንዲታዩና ቀስ በቀስ የፍርድ ቤት አገልግሎት ክፍት እየተደረገ እንዲሄድ ስምምነት ላይ መደረሱም ተገልጿል፡፡ ከሰኔ 30 ቀን 2012 ዓ.ም. በፊት የተከፈቱ ውዝፍ መዝገቦች በችሎት መሰማት አለባቸው ተብለው ከታመነባቸው ውጪ ያሉ መዝገቦች ተለይተው ውሳኔ እንደሚሰጥባቸውም ተጠቁሟል፡፡ የወንጀል ጉዳዮችን በሚመለከት ከማረሚያ ቤት ጋር በመነጋገር በቪዲዮ ኮንፈረንስ ማከራከርና እንደ ሁኔታው ከባለ ጉዳዮች ጋር በመነጋገር የቃል ክርክራቸውን በጽሑፍ እንዲያቀርቡ እንደሚደረግ፣ የፍትሐ ብሔር ጉዳዮችን በሚመለከት በዳኞች ፊት እንዲሰሙ ከሚያስፈልጉት ውጪ ያሉት ውሳኔ እንዲያገኙ እንደሚደረግም ተገልጿል፡፡ አስቸኳይነት ያላቸው የሕፃናት ቀለብ፣ አስተዳደግ፣ የዋስትና ጉዳይ፣ የአሠሪና ሠራተኛ ጉዳይ፣ በሴቶችና በሕፃናት ላይ የሚፈጸሙ የቤት ውስጥ ጥቃቶችና የአስቸኳይ ጊዜ አዋጅ ማስፈጸሚያ መመርያ ወይም ደንብ ጋር ተያያዥነት ያላቸው ጉዳዮችን እንደሚመለከቱም ታውቋል፡፡ አፈጻጸሞች ባሉበት እንዲቆዩና የውሳኔ፣ የትዕዛዝ፣ የብይንና የመዝገብ ግልባጭ እንደሚሰጡ ለመረዳት ተችሏል፡፡ 